CELEX: 62015TN0732
Language: el
Date: 2015-12-14 00:00:00
Title: Υπόθεση T-732/15: Προσφυγή της 14ης Δεκεμβρίου 2015 — ICA Laboratories κ.λπ. κατά Επιτροπής

29.2.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 78/22
            
         Προσφυγή της 14ης Δεκεμβρίου 2015 — ICA Laboratories κ.λπ. κατά Επιτροπής
   (Υπόθεση T-732/15)
   (2016/C 078/33)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσες: ICA Laboratories Close Corp. (Century City, Νότια Αφρική), ICA International Chemicals (Proprietary) Ltd (Century City), ICA Developments (Proprietary) Ltd (Century City) (εκπρόσωποι: K. Van Maldegem και R. Crespi, δικηγόροι, και P. Sellar, solicitor)
   
      Καθής: Ευρωπαϊκή Επιτροπή
   
      Αιτήματα
   
   Οι προσφεύγουσες ζητούν από το Γενικό Δικαστήριο:
   
               —
            
            
               να κηρύξει την προσφυγή παραδεκτή και βάσιμη,
            
         
               —
            
            
               να ακυρώσει τον κανονισμό (ΕΕ) 2015/1910 της Επιτροπής, της 21ης Οκτωβρίου 2015, για την τροποποίηση των παραρτημάτων III και V του κανονισμού (ΕΚ) 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων της ουσίας guazatine μέσα ή πάνω σε ορισμένα προϊόντα (1)· και
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι και κύρια επιχειρήματα
   
   Οι προσφεύγουσες ισχυρίζονται ότι η Επιτροπή, εκδίδοντας τον κανονισμό (ΕΕ) 2015/1910 με τον οποίο επιβάλλεται ανώτατο όριο 0,05 mg/kg της δραστικής ουσίας guazatine μέσα ή πάνω σε ορισμένα προϊόντα, διέπραξε παραβάσεις του δικαίου της Ευρωπαϊκής Ένωσης και δεν εφάρμοσε τις γενικές αρχές του δικαίου της Ευρωπαϊκής Ένωσης.
   
               1.
            
            
               Με τον πρώτο λόγο, οι προσφεύγουσες προβάλλουν ότι η Επιτροπή διέψευσε τη δικαιολογημένη εμπιστοσύνη της Κυβερνήσεως της Νότιας Αφρικής και των προσφευγουσών και παρέβη διατάξεις που είναι νομικά δεσμευτικές βάσει του κανονισμού (ΕΚ) 396/2005 (2), καθόσον δεν έλαβε υπόψη τις διαθέσιμες επιστημονικές και τεχνικές πληροφορίες.
            
         
               2.
            
            
               Με τον δεύτερο λόγο, οι προσφεύγουσες προβάλλουν ότι Επιτροπή υπέπεσε σε διάφορα πρόδηλα σφάλματα εκτιμήσεως στηριζόμενη σε δύο γνωμοδοτήσεις της Ευρωπαϊκής Αρχής για την Ασφάλεια των Τροφίμων και τα σφάλματα αυτά προκύπτουν από το περιεχόμενο των ως άνω γνωμοδοτήσεων.
            
         
               3.
            
            
               Με τον τρίτο λόγο, οι προσφεύγουσες προβάλλουν ότι Επιτροπή προσέβαλε τα δικαιώματα άμυνας των προσφευγουσών. Η Επιτροπή βασίστηκε σε μια επιστημονική επιφύλαξη για την οποία δεν δίδεται καμία πληροφορία ούτε στον προσβαλλόμενο κανονισμό ούτε στο έγγραφο επί του οποίου βασίστηκε ο κανονισμός αυτός.
            
         
               4.
            
            
               Με τον τέταρτο λόγο, οι προσφεύγουσες προβάλλουν ότι ο προσβαλλόμενος κανονισμός έχει δυσανάλογο χαρακτήρα. Η Επιτροπή επέλεξε το πλέον επαχθές μέτρο ενώ υφίσταντο άλλα αναλογικότερα μέτρα.
            
         
      (1)  Κανονισμός (ΕΕ) 2015/1910 της Επιτροπής, της 21ης Οκτωβρίου 2015, για την τροποποίηση των παραρτημάτων III και V του κανονισμού (ΕΚ) 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων της ουσίας guazatine μέσα ή πάνω σε ορισμένα προϊόντα (ΕΕ 2015, L 280, σ. 2).
   
      (2)  Κανονισμός (ΕΚ) 396/2005 του Ευρωπαϊκού Κοινοβουλίου και του Συμβουλίου, της 23 Φεβρουαρίου 2005, για τα ανώτατα όρια καταλοίπων φυτοφαρμάκων μέσα η πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (ΕΕ 2005, L 70, σ. 1).